ניסיון ההתנקשות בג'רלד פורד בסקרמנטו

ניסיון ההתנקשות בג'רלד פורד בסקרמנטו אירע ב-5 בספטמבר 1975, כאשר אישה בשם סקוויקי פרום , שהייתה חברה בכת משפחת מנסון, ניסתה להתנקש בחייו של נשיא ארצות הברית ג'רלד פורד בסקרמנטו, קליפורניה. פרום, שעמדה במרחק של כ-60 סנטימטרים מפורד, כיוונה לעברו אקדח M1911, ליד בניין קפיטול מדינת קליפורניה וניסתה לירות, ללא הצלחה.

הנשיא פורד המשיך ללכת לבית הנבחרים של קליפורניה, שם נפגש עם מושל קליפורניה ג'רי בראון. פרום נשפטה וריצתה 34 שנים בכלא, ושוחררה ב-2009, כשנתיים וחצי לאחר מותו של פורד.

 רקע 
 המבצעת 
ממוזער|לינט "סקוויקי" פרום בשנת 1965
המתנקשת, לינט אליס פרום המכוּנה "סקוויקי", נולדה בסנטה מוניקה, קליפורניה, וחייה היו רצופים בקשיים משפחתיים וחברתיים. היא התחברה לצ'ארלס מנסון בתחילת שנות ה-70 והפכה לאחת מחסידותיו הנאמנות.

באפריל 1971, נידונה פרום למאסר בן 90 יום בכלא, בגין ניסיונה להרעיל עדה לרצח שרון טייט, עם המבורגר שהכיל LSD, כדי למנוע ממנה להעיד במשפט הרצח.

 נסיבות הגעת פורד לסקרמנטו 
ביולי 1975, מושל קליפורניה, הדמוקרט ג'רי בראון, שהיה חדש יחסית בתפקידו, סירב להתחייב לדבר ב"ארוחת בוקר שנתית" עם מנהיגי עסקים עשירים בקליפורניה, במרכז הכנסים של סקרמנטו ב-5 בספטמבר 1975, בבוקר.
ממוזער|250x250 פיקסלים|יומנו הנשיאותי של פורד ל-5 בספטמבר 1975 
קבוצה מהמנהיגים, בעלת כוח פוליטי, הזמינה במקומו את נשיא ארצות הברית פורד, רפובליקני, לשאת את נאום במקומו והוא נענה להזמנה.

בתחילת אוגוסט 1975, דיווח הניו יורק טיימס כי הסוכנות להגנת הסביבה של ארצות הברית פרסמה מחקר שכותרתו "מחקר ספקטרוסקופי של ערפיח קליפורניה", שהצביע על שכיחות הערפיח גם באזורים כפריים. המאמר בניו יורק טיימס ציין גם כיצד הנשיא פורד ביקש זה עתה מקונגרס ארצות הברית להקל על ההוראות הכלולות ב"חוק האוויר הנקי משנת 1963" וכן סיפק פרטים על ביקורו הקרוב של פורד, בספטמבר לקליפורניה.

 הרקע לניסיון ההתנקשות 
פרום האמינה (כחלק מתפיסת העולם של מנסון וחסידיו) שהממשל גורם בצעדיו, הרס סביבתי וחברתי.

באותה תקופה היה דיון ציבורי על גורלם של עצי הסקויה הענקיים של קליפורניה, נמצאים בסכנת קריסה עקב ערפיח שנגרם מהגעת מכוניות למיקומם הכפרי. פרום, שחשה אחריות אישית לגורל עצי הסקויה, נסעה לסן פרנסיסקו כדי להיפגש עם פקיד ממשל בסן פרנסיסקו כדי להציל את העצים מזיהום. לאחר שחזרה מסן פרנסיסקו, פרום צפתה בדיווח חדשותי ולמדה כמה פרטים על תוכניותיו של פורד לבקר בסקרמנטו ובכלל זה המלון בו ישהה, מלון סנטור (Senator Hotel), שנמצא במרחק הליכה של כחמש עשרה דקות, מדירתה של פרום בסקרמנטו. מתוך תחושה של ייאוש ותקווה למשוך תשומת לב ציבורית למטרותיה של "משפחת מנסון" וכן כדי לעצור את "ההרס של העצים", היא החליטה להתנקש בחיי הנשיא.

 הנשק 

הרולד א. בורו (Harold E. Boro) שהיה מכוּנה "זֶקֶה" או "מֶנִי" (Zeke" / "Manny"), יליד 1909, עובד מדינה בדימוס, היה מקורב למשפחת מנסון וסיפק להם כסף כ"שוגר דדי".פרום ובורו נפגשו בתחילת 1974 ונוצרה ביניהם מערכת יחסים שבה תמורת חברותה, הוא השאיל לה את מכונית הקאדילק שלו ומאוחר יותר קנה לה מכונית פולקסווגן (לאחר שהרסה את הקאדילק שלו). ביולי 1975, פרום ביקשה מבורו אקדח באמתלה שהיא זקוקה להגנה מפני אויביו של מנסון.בורו נתן לה את האקדח שהיה ברשותו, עם 25 כדורים, והראה לה כיצד יורים באקדח. לטענתו הוא לא נתן לה את האקדח, אלא רצה לקנות לה אקדח אחר והיא נטלה אותו ללא רשותו.

 ניסיון ההתנקשות 
ממוזער|300x300 פיקסלים|מפת מיקום של ניסיון ההתנקשות בפורד בסקרמנטו
בוקר ה-5 בספטמבר 1975, הנשיא ג'רלד פורד יצא ממלונו בסקרמנטו, קליפורניה, כדי לצעוד לכיוון בניין הקפיטול, בליווי צוות אבטחה של השירות החשאי. בדרכו, הוא עצר ללחוץ ידיים עם הקהל שהתאסף.

לינט פרום יצא מביתה לכיוון הפארק, לבושה באדום, "למען החיות וצבעי האדמה" והאקדח נמצא בנרתיק רגל, על רגלה השמאלית.

בשעה 10:02 בבוקר הגיע פורד לפארק הקפיטול והחל ללחוץ ידיים עם אנשים שהתאספו בפארק. מתוך הקהל, לינט פרום, שלפה את האקדח וממרחק של כ-60 סנטימטרים, כיוונה אותו אל פלג גופו החתון של פורד, לחצה על ההדק, אך האקדח לא ירה והיא צעקה "זה לא יורה!". סוכן השירות החשאי זינק ותפס את האקדח מידה, והפיל אותה על הארץ. בעודה שוכבת, פרום המשיכה ואמרה "זה לא ירה, אתם מאמינים? זה לא ירה".

סוכני השירות החשאי מיהרו להרחיק את הנשיא מהמקום לעבר בניין הקפיטול, עד שפורד צעק עליהם להרפות והמשיך בדרכו ברגל. פרום נעצרה במקום.
ממוזער|פורד בפגישה עם משפחתו, בבית הלבן, כעשר שעות לאחר ניסיון ההתנקשות בסקרמנטו
מנקודת מבטו של פורד, הוא ציין, "...כשעצרתי, ראיתי יד עוברת דרך הקהל בשורה הראשונה, וזה היה המחווה הפעיל הראשון שראיתי, אבל ביד היה אקדח."  פורד המשיך את צעידתו לבית המדינה של קליפורניה ונפגש עם מושל קליפורניה ג'רי בראון בשעה 10:06 ורק כעבור כ-30 דקות הוא הזכיר את ניסיון ההתנקשות. מאוחר יותר אמר פורד, כי אינו מפחד וסיכם: "חשבתי שעדיף שאמשיך בלוח הזמנים של היום שלי".שמאל|ממוזער|האקדח שהיה בידי פרום. מוצג במוזיאון הנשיאותי על שם פורד.
בבדיקה שנערכה עלה שהיו כדורים במחסנית, אך לא היה כדור בבית הבליעה של האקדח. בחקירתה הסתבר שפרום לא ידעה שיש "לדרוך" את האקדח, כדי להכניס כדור ממחסנית לבית הבליעה. חמש שנים מאוחר יותר, בשנת 1980, בהיותה בכלא, טענה פרום כי זרקה בכוונה את הכדור העליון שבמחסנית, משום ש"לא הייתה נחושה להרוג את הבחור".

 המשפט וריצוי המאסר 
התביעה הציגה ראיות רבות המעידות על כוונתה, כולל איומים קודמים שהשמיעה והקשר שלה עם "משפחת מנסון", קשר שתרם לתפיסתה כאדם מסוכן ומעורער בנפשו, שעלול לבצע מעשים אלימים. ב-26 בנובמבר 1975, חבר המושבעים הרשיע את פרום בניסיון רצח הנשיא. היא נידונה למאסר עולם, העונש המרבי על עבירה זו. במהלך שהותה בכלא, פרום ניסתה להימלט פעמיים: באוגוסט 1979, אז טיפסה על גדרות הכלא, אך נתפסה במהרה. וב-23 בדצמבר 1987, היא נמלטה מבית כלא פדרלי בוירג'יניה המערבית, במטרה לבקר את מנסון שלטענתה היה חולה בסרטן. היא נלכדה כעבור יומיים. בעקבות ניסיונות הבריחה, היא הועברה למתקני כליאה עם רמת אבטחה גבוהה יותר, בהם ריצתה את עונשה במשך 34 שנים. היא שוחררה על תנאי ב-14 באוגוסט 2009, בגיל 60, לאחר שהשלימה את העונש שהוטל עליה, בתוספת עונשים על ניסיונות הבריחה.

 קישורים חיצוניים 

 הערות שוליים 

קטגוריה:נשיאות ג'רלד פורד
קטגוריה:אבטחה
קטגוריה:פיגועי טרור
קטגוריה:נשיאי ארצות הברית שהתנקשו בהם